ไทยพาณิชย์ซื้อแบงก์เวียดนามบุกซีแอลเอ็มวี
ไทยพาณิชย์ ขอมติผู้ถือหุ้นซื้อสินทรัพย์ทั้งหมดของธนาคารวีนาสยาม ก่อนรวมกิจการกับสาขาเวียดนาม
2 พ.ย. 2558

ไทยพาณิชย์ ขอมติผู้ถือหุ้นซื้อสินทรัพย์ทั้งหมดของธนาคารวีนาสยาม ก่อนรวมกิจการกับสาขาเวียดนาม
แหล่งข่าวจากธนาคารไทยพาณิชย์ เปิดเผยว่า ในวันที่ 3 พ.ย.นี้ จะมีการประชุมวิสามัญผู้ถือหุ้นของธนาคาร โดยมีวาระเข้าสู่การพิจารณาเพียงวาระเดียว คือ การขอมติผู้ถือหุ้นซื้อกิจการของธนาคารวีนาสยาม ซึ่งเป็นธนาคารท้องถิ่นในเวียดนามที่ไทยพาณิชย์มีสัดส่วนการถือครองหุ้นอยู่ 33% ธนาคารเวียดนามเพื่อการเกษตรและพัฒนาชนบท 34% เครือเจริญโภคภัณฑ์ 33% ซึ่งจะทำให้ธนาคารเป็นผู้ถือหุ้น 100%
ทั้งนี้ หนี้ด้อยคุณภาพของธนาคารวีนาสยามที่ธนาคารต้องรับซื้อมาด้วยนั้นได้มีการตั้งสำรองหนี้สูญไว้ทั้งหมดแล้ว โดยผู้ถือหุ้นทั้ง 3 จะรับผิดชอบร่วมกัน ประกอบกับธนาคารมีนโยบายปล่อยสินเชื่อที่รัดกุม ดังนั้นความเสียหายจึงอยู่ในวงจำกัด เรื่องหนี้เสียจึงไม่น่าเป็นห่วง
“สินทรัพย์ที่จะต้องรับมานั้นจะไม่ให้มากระทบกับการทำธุรกิจเมื่อเป็นสาขา โดยจะตั้งทีมพิเศษเพื่อจัดการเรื่องหนี้เสียโดยเฉพาะ เพื่อให้ธุรกิจปกติเดินหน้า ทั้งการให้สินเชื่อ การทำทรานแซคชั่น หรือสร้างผลิตภัณฑ์ทางการเงินใหม่” แหล่งข่าวเปิดเผย
หลังการซื้อขายเสร็จสิ้นและเปลี่ยนสถานะเป็นสาขาเวียดนามแล้ว สินทรัพย์ทั้งหมดของธนาคารวีนาสยามที่มีมูลค่าประมาณ 100 ล้านเหรียญสหรัฐ จะถูกโอนมายังสาขาเวียดนามซึ่งอยู่ระหว่างการขออนุญาต คาดว่าจะได้ในปีนี้ ซึ่งเป็นหนึ่งในยุทธศาสตร์สยายปีกครอบคลุมซีแอลเอ็มวี หรือกัมพูชา ลาว เมียนมา เวียดนาม